Maliplipatanen
ti dallot ken komedia. Ngem iti biang ti Banna National High School (BNHS) iti
Banna, Ilocos Norte, nasken a maisubli koma manen dagitoy iti imatang dagiti
umili ta paset dagitoy ti namaris a pakasaritaan ti puli ni Ilokano malaksid a
mabalin met a pagbalinen dagitoy a paset ti biag ti agdama a kaputotan.
Mainaig
itoy, maysa a panagsanay iti dallot ken Komedia Ilokana ti insayangkat ti BNNHS
nga idauluan ni mannurat iti Bannawag Joel B. Manuel, prinsipal ti nasao a
pagadalan, iti pannarabay ti National Commission on Culture and the Arts (NCCA)
idi Marso 1 agingga iti 4.
Napanaganan
ti panagsanay iti “BUYANIW: Ilokano Performance Arts Training in Dallot and
Komedia,” mismo a ti Pangulo ti Arts Section ti NCCA, ni Ferdinand P. Isleta, a
patneng met nga Ilokano, ti naawis a kangrunaan a nagsarita ken nangsanay.
Kas Head
ti Arts Section NCCA), naigamer ni Isleta, tubo iti Dingras, Ilocos Norte,
kadagiti nadumaduma a proyekto ti NCCA sipud pay idi 1993, a kas Project
Coordinator wenno kas Director iti adun a national ken regional visual and
performing arts congress, exhibition ken festival. Nagpaay pay nga opisial a
delegado kadagiti internasional a panagtitipon a kas iti UNDP Culture &
Administration Human Resource Development Program a naangay iti South Korea,
iti 13th ken 14th Meeting ti ASEAN Technical Working Group for Visual and
Performing Arts a naangay iti Indonesia; iti 33rd Meeting ti ASEAN Committee on
Culture and Information a naangay iti Singapore ken iti 34th ASEAN-COCI a
naangay iti Manila. Nagakem pay a Head ti Philippine Delegation iti ASEAN Youth
Art Camp 2001 iti Malaysia ken iti ASEAN Youth Art Camp 2002 iti Myanmar.
Naipaayan iti scholarship idi 2008 babaen ti Arts Council ti Korea a kas maysa
kadagiti partisipante iti “Cultural Administration Training Program for Young
Professionals”. Idi 1990, imbagianna ti Filipinas a kas maysa kadagiti kameng
ti Lyceum Dance Troupe a nakipartisipar iti La Farandole de Nice Dance Festival
a naangay iti Nice, France.
Kadua ni
Isleta a nangsanay da Elizabeth Madarang Raquel, public schools district
supervisor ti Currimao District ken maysa a coordinator iti NCCA-Committee on
Literary Arts; Guillermo I. Concepcion, mabigbig a mannaniw, piksionista ken
agkomkomedia; Mario P. Tejada, Sangguniang Bayan secretary ti Piddig, mannurat
ken dumadallot; ken Cles B. Rambaud, Managing Editor ti Bannawag.
Nagserbi
met a kas project director ni Rolando D. Tubera, mannursuro iti BNHS ken
premiado met a mannurat iti Ilokano. Timmulong amin dagiti mannursuro iti nasao
a pagadalan a kas project assistants.
Nasanay
ti aganay a 30 nga agad-adal iti BNHS iti panagakem, panagyayug iti dallot ken
komedia ken naisuro met kadakuada dagiti masapul a gamigam, aruaten, musika ti
dallot ken komedia.
Adda pay
paset ti panagsanay a panangamiris dagiti agad-adal iti iskrip. Kas
pangipakatan met dagitoy iti naadalda iti nasao a panagsanay, addanto maangay a
panagpabuya dagitoy iti arinunos ti Marso.
Maipabuya
a panagdaniw ti kayat a sawen ti buyaniw, ket mausar daytoy a termino a
pangsakup kadagiti isu amin a maipabuya a daniw a kas koma iti dallot, komedia,
bukanegan, sarindaniw ken danirock (daniw a maakompaniaran iti rock a musika).
(Naipablaak
iti Bannawag, Marso 12, 2012 a bilang.)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn est_Latn ilo_Latn ilo_Latn ilo_Latn ilo_Latn ilo_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn lmo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn